ଶାସ୍ତ୍ରୀଙ୍କ ଚୁକ୍ତିର ନବୀକରଣ ନାହିଁଃ ବିସିସିଆଇ\t March 21st, 08:12 AM March 21st, 08:12 AM\nନୂଆଦିଲ୍ଲୀ, ୨୧।୩(ପି.ଟି.)- ପୂର୍ବତନ ଅଲରାଉଣ୍ଡର ରବି ଶାସ୍ତ୍ରୀ କୋଚ୍ ହିସାବରେ ଭାରତୀୟ କ୍ରିକେଟ କଣ୍ଟ୍ରୋଲ ବୋର୍ଡ (ବିସିସିଆଇ)ର ପ୍ରଥମ ପସନ୍ଦ ବୋଲି ସମସ୍ତେ ଏକଥା ଜାଣନ୍ତି। ଇଂଲଣ୍ଡରେ ମେ ୩୦ ତାରିଖରେ ଆରମ୍ଭ ହେବାକୁ ଥିବା ବିଶ୍ୱକପ୍ ପରେ ମଧ୍ୟ ଶାସ୍ତ୍ରୀ ଟିମ ଇଣ୍ଡିଆର କୋଚ୍ ଦାୟିତ୍ୱରେ ରୁହନ୍ତୁ, ଏକଥା ମଧ୍ୟ ବୋର୍ଡ ଚାହେଁ। କିନ୍ତୁ ଶାସ୍ତ୍ରୀଙ୍କ ସହ ହୋଇଥିବା ଚୁକ୍ତିରେ ଏକ୍ସଟେନଶନ କ୍ଲଜ୍ ବା ଅନୁଚ୍ଛେଦ ନାହିଁ ବୋଲି ବିସିସିଆଇ ସ୍ପଷ୍ଟ କରିଛି। ତେଣୁ ବିସିସିଆଇକୁ ନୂଆ କରି ଚୁକ୍ତି ପ୍ରକ୍ରିୟାର ଆରମ୍ଭ କରିବାକୁ ହେବ। ବଡ଼ ବଡ଼ ଫୁଟବଲ ଓ ଏନ୍ବିଏ କ୍ଲବଗୁଡିକ ପାଇଁ ନିଯୁକ୍ତ ହେଉଥିବା କୋଚ୍ମାନଙ୍କର ଚୁକ୍ତିରେ ଏକ୍ସଟେନଶନ କ୍ଲଜ୍ ରହିଥାଏ। କିନ୍ତୁ ଅନିଲ କୁମ୍ବଲେ ମୁଖ୍ୟ କୋଚ୍ ରହିବା ପରଠାରୁ ଏହି କ୍ଲଜ୍କୁ ବାଦ୍ ଦିଆଯାଇଛି। କୋଚ୍ଙ୍କ ସମେତ ସପୋର୍ଟ ଷ୍ଟାଫ୍ଙ୍କ ପାଇଁ ମଧ୍ୟ ଏକ୍ସଟେନଶନ କ୍ଲଜ୍ କିମ୍ବା ଚୁକ୍ତିର ନବୀକରଣ ନିୟମ ରହିନାହିଁ। ତେଣୁ ଭାରତ ଯଦି ବି ଶାସ୍ତ୍ରୀଙ୍କ ତତ୍ତ୍ୱାବଧାନରେ ବିଶ୍ୱକପ୍ ଜିତିଲେ ମଧ୍ୟ ନୂଆ କରି ପ୍ରକ୍ରିୟା ଆରମ୍ଭ ହେବ। ଏଭଳି ସ୍ଥିତିରେ ଶାସ୍ତ୍ରୀଙ୍କୁ ନୂଆକରି ନିଯୁକ୍ତି ପ୍ରକ୍ରିୟାରେ ସାମିଲ ହେବାକୁ ପଡିବ। ଯଦିଓ ସେ ସିଧାସଳଖ ଏବେକାର କୋଚ୍ ହିସାବରେ ଶର୍ଟଲିଷ୍ଟ ପ୍ୟାନେଲରେ ସାମିଲ ହୋଇପାରିବେ ବୋଲି ବିସିସିଆଇର ଜଣେ ବରିଷ୍ଠ ଅଧିକାରୀ କହିଛନ୍ତି। କୋଚ୍ ନିଯୁକ୍ତି ପ୍ରକ୍ରିୟା ନୂଆ କରି ଆରମ୍ଭ ହେବ ବୋଲି ସେ କହିଛନ୍ତି। କେବଳ ଶାସ୍ତ୍ରୀ ନୁହନ୍ତି ବ୍ୟାଟିଂ କୋଚ୍ ସଞ୍ଜୟ ବାଙ୍ଗର, ବୋଲିଂ କୋଚ୍ ଭରତ ଅରୁଣ, ଫିଲ୍ଡିଂ କୋଚ୍ ଆର. ଶ୍ରୀଧରଙ୍କ ଚୁକ୍ତି ବିଶ୍ୱକପ୍ର ଅନ୍ତିମ ମ୍ୟାଚ୍ ପରେ ଶେଷ ହେବ। ବିଶ୍ୱକପ୍ର ୧୪ ଦିନ ପରେ ଓ୍ବେଷ୍ଟଇଣ୍ଡିଜ୍ରେ ବିଶ୍ୱ ଟେଷ୍ଟ ଚାମ୍ପିୟନଶିପ ଆରମ୍ଭ ହେବାର କାର୍ଯ୍ୟକ୍ରମ ରହିଛି। ତେଣୁ ଏହି ସମୟ ଅବଧୀରେ ଆମକୁ କୋଚ୍ ଓ ସପୋର୍ଟ ଷ୍ଟାଫ ନିଯୁକ୍ତିର ସବୁ ପ୍ରକ୍ରୟା ଶେଷ କରିବାକୁ ହେବ ବୋଲି ସେ କହିଛନ୍ତି। ଭାରତ ବିଶ୍ୱକପ୍ରେ ଅତିକମ୍ରେ ସେମିଫନାଲରେ ପ୍ରବେଶ କରି ପାରିଲେ ଶାସ୍ତ୍ରୀଙ୍କ ସ୍ଥାନ ସୁରକ୍ଷିତ ରହିପାରିବ। ପୁଣି ଶସ୍ତ୍ରୀଙ୍କ ତତ୍ତ୍ୱାବଧାନରେ ଭାରତ ଗତ କେତେମାସ ହେବ ଉଚ୍ଚକୋଟୀର ପ୍ରଦର୍ଶନ କରିଛି। ଏଥି ସହିତ ମହିଳାଙ୍କ ପାଇଁ ଏକ ମିନି- ଆଇପିଏଲ ଆୟୋଜନ ହେବା ନେଇ ପ୍ରୟାସ କରାଯିବ ବୋଲି କୁହାଯାଇଛି।
